Hildur með gullnu verðlaunastyttuna að athöfninni lokinni . AFP Tónskáldið Hildur Guðnadóttir hlaut í nótt Golden Globe-verðlaunin fyrir tónlist sína í Hollywood-stórmyndinni Jókernum . Hildur þakkaði í ræðu sinni meðal annars aðalleikaranum Joaquin Phoenix , fjölskyldu sinni og að lokum syni sínum , sem hún ávarpaði svo á hinu ástkæra ylhýra : „ Þessi er fyrir þig . “ Hildur atti kappi við fjögur önnur tónskáld á verðlaunahátíðinni en hún var eina konan sem tilnefnd var í sínum flokki . Daniel Pemberton var tilnefndur fyrir tónlistina í Motherless Brooklyn ; Alexandre Desplat fyrir tónlistina í Little Women ; Thomas Newman fyrir 1917 og Randy Newman fyrir Marriage Story . Tónskáldið hafði ærna ástæðu til að gleðjast í nótt . AFP „ Það er alveg yndislegt að finna stuðninginn frá Íslandi síðustu mánuði . Það er svo gaman að finna hvað fólk er spennt fyrir því sem er að gerast og fylgist vel með . Ég finn fyrir miklum stuðningi að heiman og það er náttúrlega algjörlega ómetanlegt að finna að heimastaðurinn manns sé með manni , “ sagði Hildur í samtali við mbl.is á fimmtudag . Arnar Eggert Thoroddsen , sem skrifar um tónlist í Morgunblaðið og aðjúnkt við Háskóla Íslands , segir á Facebook að Hildur sé fyrsta konan til þess að hljóta verðlaunin ein en áður hafi Lisa Gerrard ( Dead Can Dance ) hampaði þeim árið 2000 í félagi við Hans Zimmer . „ Aðeins ein önnur kona hefur verið tilnefnd einsömul til verðlaunanna , Rachel Portman fyrir Chocolat ( 2000 ) . Lausleg talning sýnir mér að alls hafi fimm konur veriðtilnefndar frá upphafi ( 1947 ) af þeim liðlega 500 sem tilnefnd hafa verið . Mjög líklega er um hreina tilviljun að ræða , eða þá að konum sé einfaldlega fyrirmunað að semja góða kvikmyndatónlist , “ skrifar Arnar Eggert á Facebook .